Gewapende rooftog buite Vrystaatse dorp op kamera vasgevangFoto: Facebook Niemand is nog in hegtenis geneem in verband met ŉ gewapende rooftog verlede week buite Villiers in die Vrystaat wat op kamera vasgelê is en waarvan die foto’s wyd op sosiale media versprei word nie. Sers. Sikiswa Matoti, woordvoerder van die polisie, het aan Maroela Media bevestig dat ŉ saak van gewapende roof deur die polisie ondersoek word nadat ŉ motoris op die R103 ongeveer 10 km buite die dorp beroof is. Foto’s van die roof wat deur die voertuig se paneelbordkamera vasgevang is, is die afgelope week wyd op sosiale media versprei. Sosialemedia-gebruikers het bespiegel oor die omstandighede en slagoffer van die rooftog, asook die vuurwapens wat deur die rowers gebruik word. Foto: Facebook Volgens Matoti is ŉ voertuig verlede Woensdag omstreeks 09:50 deur twee ander voertuie, ŉ Audi en ŉ VW Polo, voorgekeer. Matoti kon nie bevestig of die slagoffer se voertuig ŉ motor of ŉ vragmotor was nie. “Vier mans het uitgeklim en R5-aanvalsgewere op die bestuurder gerig. Hulle het met twee sakke, twee selfone en R1 000 gevlug,” het sy gesê. Die bestuurder is nie in die voorval beseer nie. Matoti het gesê niemand is tot dusver in hegtenis geneem nie en die polisie is steeds besig met hul ondersoek. Sy kon nie bevestig of die foto’s van die verdagtes wat deur die paneelbordkamera vasgevang is in die polisie se besit is nie.